Maria, die Jesuskind se ma, was ‘n vrou uit een stuk. Toe die Engel aan haar sê sy gaan swanger raak van die Heilige Gees, het sy die gevare deeglik besef. Sy kon gestenig word omdat sy ‘n buite-egtelike kind verwag. Maar sy het nie met allerhande verskonings vorendag gekom nie. Haar antwoord was, “laat dit met my gaan volgens U Woord”. As sy nie wou nie, het sy die geleentheid misgeloop om die Christuskind se aardse ma te wees.
Ons kan so baie hieruit leer. God sal ons nie na ’n toekoms lei waar Sy genade ons nie kan dra nie. Vertrou God. Vertrou dat God krag na kruis sal gee, dat Hy jou lewe so sal rig en stuur tot eer van Sy Naam, dat alles ten goede sal meewerk vir jou lewe. Maak die beste gebruik van elke geleentheid. Glo en vertrou. Leef voluit! Jy is duur gekoop, jy is verlos, jy, Koningskind van die Lewende God!